《赠相士薛如鉴》
元代·黄玠

松桧角崭若，瓜瓠腹果然。贵者自有相，畸人休怨天。

班超本燕颔，马周亦鸢肩。苟非眼若电，便应面如田。

我昔不自知，愦愦三十年。头颅忽潦倒，眉目徒清妍。

论心在择术，斯言心可镌。何疑子荀氏，尝作非相篇。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。